Inkopiesentrum-kleuter: Ma tans vry, maar kind nie by haarDie foto van die seuntjie wat op sosiale media versprei is. Die ma het Maandag in die hof verskyn maar daar was egter nog nie genoeg bewyse nie en die saak is vir verdere ondersoek laat vaar. Die ma is vrygelaat. Ao. Lorraine van Emmerik, woordvoerder van die polisie, het Vrydag aan Maroela Media gesê die ondersoekbeampte van die kinderbeskermingseenheid het aan die hof se vereiste voldoen en het teen Woensdag die nodige bewyse ingehandig. “Die saak is tans by die senior staatsaanklaer, wat sal besluit wat verder gaan gebeur,” het Van Emmerik gesê. Sy het gesê die seuntjie is steeds in ŉ plek van veiligheid en is nie terug in die ma se sorg nie. Maroela Media het vroeër berig die ma, vermoedelik 29 jaar oud, is Saterdagmiddag in The Hill in Johannesburg deur lede van die GPF gevind nadat haar familie die seuntjie geëien het. Die seuntjie is Vrydag gevind toe lede van die gemeenskap ŉ man met die seuntjie in Vorsterrylaan in Glenanda sien stap en hom gevra waar hy die seuntjie gekry het. Hy het glo gesê hy het die kind by The Glen-inkopiesentrum gekry en is op soek na sy ouers. Die gemeenskapslede het die seuntjie teruggeneem na die sentrum en vandaar is ŉ grootskaalse soektog na sy ouers van stapel gestuur. ŉ Foto van die kind is wyd op sosiale media gedeel. Die ma is in hegtenis geneem op aanklagte van kinderverwaarlosing. Die ma en seun se name word weerhou om die seun se identiteit te beskerm. Lees alle vorige berigte oor die inkopiesentrum-kleuter op Maroela Media.